Oud-Bul trotseer bibberweer in RuslandKobus Marais in Rusland. Foto: Verskaf. Kobus Marais het ’n droom; een wat baie rugbyspelers het. En dit is om eendag Wêreldbeker-rugby te speel. Nou het hierdie droom hom na Rusland geneem, waar hy vir Strela in die Russiese liga uitdraf. Die 25-jarige het in Suid-Afrika vir die Blou Bulle se ouderdomspanne, die OP Kings en die Pumas, gespeel waar hy grotendeels die nommertientrui gedra het. Hy het ’n naam opgebou as ’n betroubare losskakel wat nie sommer ’n stelskop mis nie. Marais het gereeld die meeste punte vir sy spanne aangeteken, terwyl hy ook in 2013 die jong Bulle se agterspeler van die jaar was. “Ek het ’n hele paar aanbiedinge van klubs in Frankryk (Narbonne) en Italië (Treviso en Pertrarca) gekry, maar op die ou einde het ek op Rusland besluit. Ek en my ouers het saam gesit en bespreek wat die beste vir my loopbaan sal wees; en wie sal nou nie droom om eendag in die Wêreldbeker te speel nie?” het Marais gesê. Volgens Marais het JP Nel – ’n voormalige hardebaardsenter van die Blou Bulle en deesdae Strela se afrigter – hom gebel en ’n goeie aanbod gemaak. “Kyk, dit is nou winter hier en dit kan lekker koud word – die kwik kan tot -15 °C daal. Maar gelukkig oefen ons binnenshuis. Ons toer volgende maand na Turkye en dan begin die amptelike seisoen in Maart.” Hy is meer as 12 000 km weg van die huis, en hy is sy ouers, Kobus (senior) en Elize, ewig dankbaar. “Sonder hulle ondersteuning en liefde sou niks moontlik gewees het nie. Hulle is beslis my steunpilare.” As die generaal van die agterlyn is dit belangrik om maklik met die ander spelers te kommunikeer en hoewel die meeste Engels verstaan, neem hy gereeld Russiese lesse om die bewegings meer doeltreffend oor te dra. “Ons is egter ’n hele paar Suid-Afrikaners hier. JP Nel en Jaco Engels (nóg ’n voormalige Blou Bul) is afrigters hier, terwyl Robbie Harlow (die voormalige kondisioneringsafrigter van die Crusaders) ook deel is van die opset. Ons is altesaam agt Suid-Afrikaners.” Sy doelwit vir 2020 is om toe te sien dat Strela die Russiese kampioenskap wen en om net sy rugby te geniet. Maar indien hy oor drie jaar vir Russiese burgerskap kwalifiseer, sal hy ’n Wêreldbeker-geleentheid met albei hande aangryp. Al is dit ook hoe koud in Rusland … “Dit was ’n voorreg om vir die Suid-Afrikaanse spanne te speel en dalk kruis ons paadjies weer.”